Toshkentda Chevrolet Orlando'ning rasmiy taqdimoti bo‘lib o‘tdi (foto)

10-mart kuni Toshkent shahri Sirg‘ali tumanidagi Driver’s Village avtosalonida Chevrolet Orlando oilaviy minivenining rasmiy taqdimoti bo‘lib o‘tdi.



Yangi avtomobilning uzunligi 4652, kengligi 1836, bo‘yi esa 1633 santimetrga teng. O‘lchamlari bo‘yicha u Captiva’dan kichikroq.
Orlando’ning dvigateli ishchi hajmi 1,796 litrni tashkil etadi, quvvati esa 141 ot kuchiga teng. U 100 kilometr masofaga 7,9 litr yonilg‘i sarflaydi.
Avtomobilning tinch turgan joyidan tezligini 100 km/soatga yetkazish vaqti 11,8 soniyani tashkil etadi. Orlando’ning maksimal tezligi 185 km/soatga teng.

Taqdimot davomida avtomobilning O‘zbekistondagi narxi haqida ma’lumot berilmadi. General Motors kompaniyasining mintaqamizdagi vakili so‘zlariga ko‘ra, Chevrolet Orlando Asakada emas, balki Xorazm viloyatida ishlab chiqariladi.

Eslatib o‘tamiz, mazkur miniven haqidagi ilk ma’lumotlar o‘tgan yilning 7-noyabrida paydo bo‘lgandi. 26-noyabr kuni esa O‘zbekiston Prezidenti Islom Karimov bilan birga Toshkent shahridagi GM Powertrain Uzbekistan zavodiga tashrif buyurgan Turkmaniston prezidenti Gurbanguli Berdimuhamedovda Chevrolet Orlando katta taassurot qoldirgani, 2014-yilning birinchi choragidan mazkur minivenni keng ishlab chiqarish yo‘lga qo‘yilishi ta’kidlangan edi.
Ammo keyinroq GM Uzbekistan’ning ishonch telefoni operatori O‘zbekistonda Chevrolet Orlando avtomobili ishlab chiqarilishini tasdiqlamagan edi. Joriy yilning 3-yanvarida esa mazkur avtomobil shu yil boshidan ishlab chiqarila boshlashi rasman tasdiqlandi.